CELEX: 52005XG0407(01)
Language: da
Date: 2005-02-21
Title: Rådets konklusioner af 21. februar 2005 om uddannelse og erhvervsuddannelse i forbindelse med midtvejsrevisionen af Lissabon-strategien

7.4.2005   
            
            
               DA
            
            
               Den Europæiske Unions Tidende
            
            
               C 85/1
            
         
      RÅDETS KONKLUSIONER
   
   af 21. februar 2005
   om uddannelse og erhvervsuddannelse i forbindelse med midtvejsrevisionen af Lissabon-strategien
   (2005/C 85/01)
   RÅDET FOR DEN EUROPÆISKE UNION,
   som tager følgende i betragtning:
   
               1.
            
            
               Det nye strategiske mål for Den Europæiske Union, som blev fastsat af Det Europæiske Råd i Lissabon den 23.-24. marts 2000 og bekræftet af Det Europæiske Råd i Stockholm den 23.-24. marts 2001, er at blive »den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed«.
            
         
               2.
            
            
               Livslang læring, der omfatter alle former for læring på alle niveauer og dimensioner af uddannelse og erhvervsuddannelse, yder et væsentligt bidrag til at nå alle disse mål og sikre en bæredygtig udvikling, som det blev erkendt af Det Europæiske Råd i Lissabon.
            
         
               3.
            
            
               Den kendsgerning, at ca. 33 mio. personer i EU ikke er erhvervsaktive, at den europæiske arbejdsstyrke ældes, og at 32 % af personerne i den erhvervsaktive alder (78 mio.) har ringe kvalifikationer, sammenholdt med, at kun 15 % af de nye job i de kommende fem år vil kunne besættes af personer med en elementær skoleuddannelse, medens 50 % af de nye job vil kræve højt kvalificerede arbejdstagere.
            
         
               4.
            
            
               De fremskridt, der er gjort, navnlig i forbindelse med arbejdsprogrammet »Uddannelse og Erhvervsuddannelse 2010« på nationalt og på europæisk plan.
            
         
               5.
            
            
               Kommissionens meddelelse til Det Europæiske Råds forårsmøde i 2005 (»Samarbejde om vækst og beskæftigelse — En ny impuls til Lissabon-strategien«) og behovet for at indkredse områder, hvor Det Europæiske Råd kan støtte yderligere fremskridt.
            
         UNDERSTREGER, AT
   
               6.
            
            
               Vidensamfundet er det centrale element i Lissabon-strategien. Bidraget dertil fra uddannelse og erhvervsuddannelse er derfor af afgørende betydning, da de tilvejebringer det uomgængeligt nødvendige kompetencegrundlag og kreative potentiale.
               
                           —
                        
                        
                           Lissabon-målene for konkurrenceevne og økonomisk vækst kan kun realiseres, hvis de unge, der kommer ud på arbejdsmarkedet, har gennemgået tilstrækkelig uddannelse og erhvervsuddannelse af høj kvalitet i overensstemmelse med samfundets udvikling.
                        
                     
                           —
                        
                        
                           En mere effektiv investering i uddannelse og erhvervsuddannelse fører generelt til en væsentlig forøgelse af et lands nationalprodukt og bidrager til de lærendes fremtidige indtægt.
                        
                     
                           —
                        
                        
                           Uddannelse og erhvervsuddannelse af bedre kvalitet samt bedre adgang og større deltagelse gør det ikke alene muligt for et stadigt stigende antal mennesker at udvikle sig personligt, men bidrager også til holdbar økonomisk vækst, social samhørighed og flere og bedre job.
                        
                     
                           —
                        
                        
                           Større deltagelse og højere gennemførelsesprocenter inden for den grundlæggende uddannelse og erhvervsuddannelse vil have en positiv virkning på arbejdsstyrkens kvalitet, fremme den enkeltes beskæftigelsesegnethed og således begrænse de offentlige udgifter.
                        
                     
                           —
                        
                        
                           Sektoren for videregående uddannelse befinder sig på skillevejen mellem forskning, uddannelse og innovation og er derfor væsentlig for Den Europæiske Unions konkurrenceevne.
                        
                     
                           —
                        
                        
                           Ingen avanceret økonomi kan overleve uden en konstant opgradering af befolkningens personlige kvalifikationer, uanset de pågældendes alder. Livslang læring er derfor af fundamental betydning, og der bør tilskyndes dertil i alle medlemsstater. Den øger arbejdsstyrkens samlede kompetenceniveau og gør det muligt for den enkelte at tilpasse sig til de hastigt ændrede behov på arbejdsmarkedet og til nye teknologier, og den forbedrer betingelserne for erhvervsmæssig og geografisk mobilitet. I den forbindelse er en grunduddannelse i ikt (digitale færdigheder) for alle af afgørende betydning.
                        
                     
         
               7.
            
            
               Med hensyn til holdbar vækst og »flere og bedre job« udgør uddannelse og erhvervsuddannelse grundlaget for skabelse af job af højere kvalitet og for holdbar vækst. Dette gælder i endnu højere grad for videnbaserede samfund og økonomier.
               
                           —
                        
                        
                           Der kan kun skabes flere job på grundlag af en bedre og mere jobintensiv økonomisk vækst; dette kræver endvidere, at arbejdsstyrken har de kvalifikationer og kompetencer, som iværksætterne og virksomhederne har brug for.
                        
                     
                           —
                        
                        
                           Job af højere kvalitet indebærer et højere kompetenceniveau hos arbejdstageren, hvilket igen indebærer større individuel udvikling på alle uddannelses- og erhvervsuddannelsesniveauer og igennem hele livet under hensyn til den demografiske forandring. Uddannelse og erhvervsuddannelse og ikke-formel og uformel læring er midler til at opnå dette.
                        
                     
                           —
                        
                        
                           Uddannelse og erhvervsuddannelse øger unges bevidsthed om miljødimensionen og deres forståelse for, at selv om holdbar økonomisk vækst skal dække de nuværende generationers behov, må den ikke bringe de kommende generationers behov i fare.
                        
                     
         
               8.
            
            
               I forbindelse med »større social samhørighed« er uddannelse og erhvervsuddannelse medvirkende til at fremme forståelse og tolerance. Uddannelse og erhvervsuddannelse giver desuden alle en chance for en mere retfærdig start i livet.
               
                           —
                        
                        
                           Tidlig uddannelse giver de bedste chancer for at udvikle de sociale færdigheder hos børn og forberede dem på den stadigt mere multikulturelle verden, vi lever i, og navnlig for at give børn med færre muligheder en bedre forberedelse til skolegangen.
                        
                     
                           —
                        
                        
                           Uddannelse i aktivt borgerskab i bredeste forstand, herunder mulighederne for deltagelse i civilsamfundet, er endnu et middel til at bekæmpe social og kulturel udstødelse og lette integration i samfundet for unge såvel som for personer med særlige behov.
                        
                     
         ERINDRER OM, AT
   
               9.
            
            
               Rådet i overensstemmelse med Lissabon-konklusionerne er nået til enighed om et samlet og integreret arbejdsprogram, der nu benævnes »Uddannelse og Erhvervsuddannelse 2010«. Rådet og Kommissionen understregede i deres fælles interimsrapport til Det Europæiske Råd, som blev vedtaget i februar 2004, tre prioriterede områder for umiddelbar videre handling:
               
                           —
                        
                        
                           Målrette reformer og investeringer mod nøgleområderne for det videnbaserede samfund.
                        
                     
                           —
                        
                        
                           Gøre livslang læring til en realitet.
                        
                     
                           —
                        
                        
                           Etablere et europæisk område for uddannelse og erhvervsuddannelse.
                        
                     
         
               10.
            
            
               Der er opnået enighed om Europass og om andre centrale spørgsmål såsom identifikation og validering af ikke-formel og uformel læring, kvalitetssikring i forbindelse med erhvervsuddannelse samt livslang vejledning. Der bør nu gives prioritet til gennemførelsen af disse aftaler på nationalt plan. De fremtidige prioriteter for reformer og investering i erhvervsuddannelse er defineret i de rådskonklusioner, der blev vedtaget den 15. november 2004, og som er grundlaget for Maastricht-kommunikéet, der blev vedtaget den 14. december 2004.
            
         
               11.
            
            
               Takket være Bologna-processen er der gjort fremskridt med tilskyndelse til reform af læseplanerne i den videregående uddannelse over hele Europa. Endvidere blev Erasmus Mundus programmet vedtaget i december 2003 for at fremme EU som et af verdens bedste lærecentre. Mere handling og støtte fra EU's side ville imidlertid sætte de højere uddannelsesinstitutioner i stand til opfylde den vigtige rolle, de har med hensyn til gennemførelsen af Lissabon-målene.
            
         
               12.
            
            
               For at overvåge de fremskridt, der gøres med arbejdsprogrammet, vedtog Rådet i maj 2003 en række benchmarks for EU som helhed. De er yderst vigtige for Lissabon-strategien og bør derfor nås senest i 2010.
            
         
               13.
            
            
               Der er en modernisering af uddannelses- og erhvervsuddannelsessystemerne i gang på nationalt plan, men der er stadig langt igen, før de nødvendige reformer er gennemført.
            
         HENSTILLER AT:
   
               14.
            
            
               der med henblik på Rådets og Kommissionens næste fælles rapport til Det Europæiske Råd i 2006 gøres en yderligere indsats på europæisk og nationalt plan, der tager hensyn til midtvejsrevisionen af Lissabon-strategien i overensstemmelse med prioriteterne i »Uddannelse og Erhvervsuddannelse 2010«, som de fremgår af den fælles interimsrapport for 2004, herunder navnlig en indsats for at udvikle humankapitalen:
               
                           —
                        
                        
                           Målrette reformer og investeringer mod nøgleområderne i det videnbaserede samfund:
                           
                                       —
                                    
                                    
                                       Gennemføre Lissabon-målsætningen om en væsentlig forøgelse og effektiv udnyttelse af offentlig og privat investering i uddannelse og erhvervsuddannelse.
                                    
                                 
                                       —
                                    
                                    
                                       Udvikle en ekspertisekultur og evalueringssystemer, der sikrer, at EU's uddannelses- og erhvervsuddannelsessystemer bliver et kvalitetsmæssigt forbillede for resten af verden.
                                    
                                 
                                       —
                                    
                                    
                                       Forbedre forvaltningspraksis på nationalt plan ved at inddrage alle de relevante aktører, herunder arbejdsmarkedets parter, og ved at forbedre koordinationen mellem de involverede offentlige myndigheder.
                                    
                                 
                                       —
                                    
                                    
                                       Styrke synergien og komplementariteten mellem uddannelse og andre politikker såsom beskæftigelse, forskning og innovation og makroøkonomisk politik.
                                    
                                 
                     
                           —
                        
                        
                           Gøre livslang læring til en realitet:
                           De nationale strategier for livslang læring bør tilstræbe at sikre, at alle borgere erhverver de nøglekompetencer, de har brug for i et vidensamfund, og at der skabes åbne, attraktive og tilgængelige læringsmiljøer. Følgende foranstaltninger kan bl.a. bidrage til at nå disse mål:
                           
                                       —
                                    
                                    
                                       Forøgelse af tilbuddene om livslang læring, f.eks. ved hjælp af fjernundervisning og navnlig ved brug af ikt.
                                    
                                 
                                       —
                                    
                                    
                                       Fremme af livslang læring gennem foranstaltninger, der kan forlige arbejds- og familielivet.
                                    
                                 
                                       —
                                    
                                    
                                       Udarbejdelse af modeller til videreuddannelse med udgiftsdeling (arbejdsgivere, arbejdstagere og offentlige tjenester).
                                    
                                 
                                       —
                                    
                                    
                                       Udvikling af nationale strategier, der bl.a. tager sigte på at fjerne de nuværende forskelle i store og små virksomheders og højt kvalificerede og lavt kvalificerede personers adgang til tilbud om livslang læring.
                                    
                                 
                                       —
                                    
                                    
                                       Vedtagelse af det fremtidige integrerede handlingsprogram inden for livslang læring.
                                    
                                 
                     
                           —
                        
                        
                           Etablere et europæisk område for uddannelse og erhvervsuddannelse:
                           
                                       —
                                    
                                    
                                       Styrke den åbne koordinationsmetode, f.eks. ved:
                                       
                                                   —
                                                
                                                
                                                   at arbejde i studiegrupper af ligemænd, så medlemsstaterne får mulighed for at fokusere på de områder, som de prioriterer højest
                                                
                                             
                                                   —
                                                
                                                
                                                   at gøre uddannelses- og erhvervsuddannelsesstatistikkerne mere omfattende, præcise og pålidelige
                                                
                                             
                                                   —
                                                
                                                
                                                   at identificere indikatorer på nye områder og gøre dem operationelle, som det var tanken i den fælles interimsrapport, herunder den indikator for fremmedsprogskundskaber, som Det Europæiske Råd efterlyste på sit møde i Barcelona i marts 2002.
                                                
                                             
                                 
                                       —
                                    
                                    
                                       at vedtage fælles referencepunkter på europæisk plan på områder såsom centrale kundskaber samt uddannelse af lærere og undervisere
                                    
                                 
                                       —
                                    
                                    
                                       Styrke de højere uddannelsesinstitutioners rolle i Lissabon-strategien og højne den højere uddannelses kvalitet for at gøre den mere attraktiv på internationalt plan samt forøge de studerendes og de ansattes mobilitet.
                                    
                                 
                                       —
                                    
                                    
                                       Fremme synergien og komplementariteten mellem videregående uddannelse og forskning for at stimulere innovation og beskæftigelse gennem unge forskeres mobilitet og nettet af ekspertisecentre.
                                    
                                 
                                       —
                                    
                                    
                                       Udvikle den europæiske referenceramme for kvalifikationer senest i 2006 som en fælles reference, der dækker både erhvervsuddannelse og almen uddannelse (sekundær og videregående uddannelse), baseret på kvalifikationer og udbytte af læringen.
                                    
                                 
                     
         OPFORDRER DET EUROPÆISKE RÅD TIL:
   
               15.
            
            
               at bekræfte, at livslang læring er og fortsat vil være en absolut forudsætning for at nå Lissabon-målene. I den forbindelse er den vellykkede gennemførelse af arbejdsprogrammet »Uddannelse og Erhvervsuddannelse 2010« af afgørende betydning for såvel udvikling af viden og innovation som for at skabe flere og bedre job.
            
         
               16.
            
            
               at følge op på midtvejsrevisionen ved at prioritere:
               
                           —
                        
                        
                           indførelse i medlemsstaterne inden 2006 af samlede og sammenhængende strategier for livslang læring, der omfatter alle de niveauer og dimensioner af uddannelse og erhvervsuddannelse, der skal til for at udvikle de nødvendige færdigheder og kompetencer, idet alle de berørte aktører inddrages i dette arbejde
                        
                     
                           —
                        
                        
                           fremme af ekspertise på alle uddannelses- og erhvervsuddannelsesniveauer for at bidrage til beskæftigelse, vækst og social samhørighed
                        
                     
                           —
                        
                        
                           gennemførelse af arbejdsprogrammet »Uddannelse og Erhvervsuddannelse 2010« i medlemsstaterne, herunder den nødvendige forøgelse og mere effektive udnyttelse af investeringen i uddannelse og erhvervsuddannelse
                        
                     
                           —
                        
                        
                           udbyggelse af det europæiske samarbejde om uddannelse og erhvervsuddannelse med henblik på at stimulere og støtte reformer, navnlig gennem:
                           
                                       —
                                    
                                    
                                       læring gennem studiegrupper mellem ligemænd, som gøres mere relevant for medlemsstaternes behov
                                    
                                 
                                       —
                                    
                                    
                                       bedre kvalitet af overvågningen af de fremskridt, der gøres
                                    
                                 
                                       —
                                    
                                    
                                       øgede bidrag fra erhvervsuddannelse, videregående uddannelse og forskning til Lissabon-strategien
                                    
                                 
                                       —
                                    
                                    
                                       udvikling og gennemførelse af en europæisk referenceramme for kvalifikationer.
                                    
                                 
                     
         
               17.
            
            
               at opfordre Rådet (uddannelse, ungdom og kultur) til at bidrage til overvågningen af de aspekter, der henhører under dets kompetence, dvs. uddannelse og erhvervsuddannelse, inden for rammerne af Lissabon-strategiens indberetningsmekanismer.
            
         
               18.
            
            
               at inkludere initiativet til en europæisk ungdomspagt i midtvejsrevisionen af Lissabon-strategien med henblik på at fremme en generation af unge europæere med kvalitetsjob og et højere uddannelsesniveau, som efter- og videreuddanner sig for bedre at kunne tilpasse sig, og udstikke retningslinjer for konkrete foranstaltninger til dette formål i forbindelse med »Uddannelse og Erhvervsuddannelse 2010« og de eksisterende programmer.